“กรุงศรี ออโต้” เผยยอดสินเชื่อดิจิทัล 1 ปี รถไฟฟ้า พุ่ง 34%
“กรุงศรี ออโต้” เผยยอดสินเชื่อดิจิทัล 1 ปี รถไฟฟ้า พุ่ง 34% สินเชื่อใหม่ผ่านช่องทางดิจิทัล 10 เดือน 9,900 ล้านบาท ตั้งเป้าสิ้นปี 10,600 ล้านบาท เติบโต 53% จากปีก่อน ชี้การกำหนดเพดานดอกเบี้ย สคบ. ไม่ได้รับผลกระทบ เหตุอัตราดอกเบี้ยกรุงศรี ออโต้ ต่ำกว่าเพดานอยู่แล้ว
2 ธ.ค. 2565

นายคงสิน คงคา ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา จำกัด (มหาชน) กล่าวว่า จากการที่สำนักงานคณะกรรมการคุ้มครองผู้บริโภค (สคบ.) สรุปร่างประกาศคณะกรรมการว่าด้วยสัญญาเกี่ยวกับเรื่องเช่าซื้อรถยนต์และรถจักรยานยนต์ โดยกำหนดเพดานดอกเบี้ยรถยนต์ใหม่ไม่เกิน 10 % ต่อปี รถยนต์มือสองไม่เกิน 15%  ต่อปี และรถจักรยานยนต์ไม่เกิน 23 % นั้น 
 
ในส่วนบริการรถยนต์ ไม่ได้รับผลกระทบต่อการกำหนดเพดานสินเชื่อดังกล่าว เนื่องจากบริษัทให้ดอกเบี้ยสินเชื่อในอัตราที่ต่ำกว่าเพดานอยู่แล้ว เช่นเดียวกับมอเตอร์ไซต์บิ๊กไบต์ ที่ลูกค้าไม่ได้รับผลกระทบ ขณะที่มอเตอร์ไซต์ธรรมดานั้น บริษัทกลับมองว่าจะกลายเป็นโอกาสอันดีในการปรับรูปแบบธุรกิจ หรือเงื่อนไขบริการสินเชื่อให้ลูกค้าแต่ละกลุ่มมากขึ้น
  
นอกจากนี้ ยังมองว่าไม่น่าจะส่งผลกระทบต่อการชะลอซื้อสินค้าแต่อย่างใด เนื่องจากปกติมีการคาดการณ์จากสถาบันต่างๆอยู่แล้วว่าอัตราดอกเบี้ยจะสูงขึ้นอย่างต่อเนื่องในปีถัดไป ดังนั้นลูกค้าคงไม่ตัดสินใจชะลอการซื้อในตอนนี้เพื่อรอให้ดอกเบี้ยขึ้นในอนาคต อย่างแน่นอน
 
สำหรับภาพรวมของตลาดรถยนต์ คาดว่ายอดขายรถยนต์ใหม่ปี 2565 จะอยู่ที่  860,000 คัน ซึ่งดีขึ้นกว่าการคาดการณ์ไว้เมื่อต้นปี ขณะที่วิจัยกรุงศรี คาดว่าจีดีพีในปี 2566 จะเติบโตที่ 3.6% เนื่องจากการเปิดประเทศ และการฟื้นตัวของการท่องเที่ยว ที่สำคัญคือ พฤติกรรมการซื้อสินค้าออนไลน์ของคนไทย ข้อมูลจาก We Are Social ระบุว่า ผู้ใช้อินเทอร์เน็ตในประเทศไทยที่ซื้อสินค้าและบริการออนไลน์เป็นประจำทุกสัปดาห์มีสัดส่วนถึง 68% 
 
ดังนั้นจึงส่งผลให้การให้บริการสินเชื่อผ่านช่องทางดิจิทัลของกรุงศรี ออโต้ 10 เดือนที่ผ่านมามียอดสินเชื่อใหม่ผ่านช่องทางดังกล่าว 9,900 ล้านบาท คาดสิ้นปีอยู่ที่  10,600 ล้านบาท เติบโต 53% จากปีก่อน และคิดเป็นสัดส่วน 6% ของยอดสินเชื่อใหม่ทั้งหมดที่ตั้งเป้าถึงสิ้นปีคาดว่าจะอยู่ที่ 173,000 ล้านบาท โดย 34% ที่ขอยอดสินเชื่อผ่านช่องทางดิจิทัลคือสินเชื่อยานยนต์ไฟฟ้า